**2. Σύντομη Περιγραφή Επαγγελματικών Δραστηριοτήτων (Προφίλ Επαγγέλματος)**

**Επαγγελματικό περίγραμμα ειδικότητας**

Ο απόφοιτος της ειδικότητας των ΙΕΚ **«Βοηθός Εργοθεραπείας»** διαθέτει εξειδικευμένες γνώσεις, δεξιότητες και ικανότητες που έχει αποκτήσει κατά την διάρκεια της κατάρτισής του, οι οποίες τον καθιστούν ικανό να εργαστεί, **ως βοηθητικό προσωπικό** του Εργοθεραπευτή σε άτομα κάθε ηλικίας που εμφανίζουν δυσλειτουργίες ή και αναπηρίες, περιορισμούς στην εκτέλεση των έργων και των δραστηριοτήτων της καθημερινής τους ζωής ή και δυσκολίες στην ισότιμη κοινωνική συμμετοχή. Πρόκειται για άτομα με ψυχικές, κινητικές, νευρολογικές, αισθητηριακές και γνωστικές διαταραχές ή άτομα με κοινωνικούς περιορισμούς, όπως άτομα 3ης ηλικίας, φυλακισμένους, εξαρτημένους κ.α. Ο Βοηθός Εργοθεραπείας απασχολείται σε διάφορες μονάδες του ιδιωτικού ή δημόσιου τομέα, όπου υπάρχει Εργοθεραπευτής πτυχιούχος Τριτοβάθμιας Εκπαίδευσης, επικουρώντας και υποβοηθώντας το έργο του.

**Τομείς απασχόλησης**

Οι απόφοιτοι της ειδικότητας **«Βοηθός Εργοθεραπείας»** μπορούν να εργαστούν σε:

* Νοσοκομεία (γενικά, ορθοπεδικά, παιδιατρικά, ψυχιατρικά)
* Δομές για ηλικιωμένους
* Κέντρα Αποκατάστασης
* Κέντρα Αναπτυξιακά
* Δομές Κοινοτικής Ψυχικής Υγείας
* Κέντρα Απεξάρτησης
* Σχολεία σε όλες τις βαθμίδες εκπαίδευσης
* Ειδικά σχολεία
* Βρεφονηπιακούς σταθμούς και νηπιαγωγεία
* Κατασκηνώσεις
* Σωφρονιστικά καταστήματα- φυλακές
* Θεραπευτήρια
* Μ.Κ.Ο. του Ιδιωτικού και Δημόσιου τομέα στην Ελλάδα και στις χώρες της Ε.Ε.

**Επαγγελματικά προσόντα**

Τα επαγγελματικά προσόντα του αποφοίτου της ειδικότητας «Βοηθός Εργοθεραπείας», συνίστανται στα ακόλουθα:

* Κατανοεί τις αρχές της Εργοθεραπείας και τις εφαρμόζει στην πράξη.
* Επικοινωνεί και αντιμετωπίζει σωστά άτομα διαφορετικής κουλτούρας.
* Βοηθά τον Εργοθεραπευτή στον σχεδιασμό και στην εκτέλεση του θεραπευτικού προγράμματος.
* Εκτελεί τις τεχνικές που θα του υποδείξει ο Εργοθεραπευτής τηρώντας τους κανονισμούς ασφαλείας για τον ασθενή – πελάτη.
* Οργανώνει την καταγραφή αρχείου των εργοθεραπευτικών δραστηριοτήτων, του ιστορικού του ασθενούς – πελάτη και της πορείας του.
* Διαθέτει υπομονή, ενσυναίσθηση και σεβασμό προς όλους .
* Εφαρμόζει τις δεοντολογικές αρχές που διέπουν την ειδικότητα της Εργοθεραπείας και τηρεί την αρχή της εμπιστευτικότητας του απορρήτου του κάθε περιστατικού.

**Επαγγελματικά καθήκοντα**

Οι κυριότερες πράξεις που μπορεί να εκτελέσει ο διπλωματούχος της ειδικότητας «Βοηθός Εργοθεραπείας», υπό την καθοδήγηση και επίβλεψη του εργοθεραπευτή τριτοβάθμιας εκπαίδευσης είναι:

* Επαληθεύει τα ραντεβού και τηρεί το αρχείο των ασθενών – πελατών.
* Υποδέχεται και μετακινεί τον ασθενή στο χώρο θεραπείας.
* Διατηρεί ένα ασφαλές, λειτουργικό και θεραπευτικό περιβάλλον.
* Τακτοποιεί και συντηρεί τα εργοθεραπευτικά μέσα που χρησιμοποιούνται στις συνεδρίες.
* Υποβοηθά τον Εργοθεραπευτή στην κατασκευή των θεραπευτικών βοηθημάτων.
* Χρησιμοποιεί τα βοηθήματα στους ασθενείς για την βελτίωση της ποιότητας ζωής τους.
* Υποβοηθά τον Εργοθεραπευτή στην εφαρμογή Δραστηριοτήτων Καθημερινής Ζωής και στην επίδειξη των τεχνικών που χρησιμοποιεί η Εργοθεραπεία.
* Συνεπικουρείστο θεραπευτικό σχεδιασμό του Εργοθεραπευτή με σκοπό τη βελτίωση της ποιότητας ζωής των ασθενών.
* Υποβοηθά τον Εργοθεραπευτή στην εκτίμηση και τροποποίηση του περιβάλλοντος, ώστε να διευκολυνθεί η ενεργητική συμμετοχή των ασθενών.
* Διευκολύνει τον Εργοθεραπευτή στην εφαρμογή ατομικών και ομαδικών προγραμμάτων.

Ο απόφοιτος της ειδικότητας «Βοηθός Εργοθεραπείας» στο πλαίσιο της εργασίας του:

* Αναγνωρίζει την έκταση και τους περιορισμούς των ικανοτήτων και των γνώσεων του και αναλαμβάνει μόνο τα καθήκοντα για τα οποία έχει αξιολογηθεί να είναι αρμόδιος για την εκτέλεση
* Συνεργάζεται με τον εποπτεύοντα Εργοθεραπευτή και τους άλλους φορείς παροχής υπηρεσιών υγείας, με γνώμονα το συμφέρον του πελάτη και της κοινότητας
* Αναγνωρίζει τη θέση και την επαγγελματική ευθύνη του επιβλέποντα Εργοθεραπευτή
* Ενεργεί κατά τρόπο που καταδεικνύει την προσήλωση στον Κώδικα Ηθικής και Δεοντολογίας της Εργοθεραπείας